MasterChef Malaysia (Musim 2)

MasterChef Malaysia Musim ke-2 merupakan sebuah rancangan realiti Malaysia bertemakan permainan dan masakan. Ia merupakan sambungan bagi tahun kedua MasterChef Malaysia. Rancangan ini telah ditayangkan di Astro Ria dan Mustika HD bermula 8 September 2012.

Chef Jo dan Chef Zubir kembali sebagai juri rancangan ini. Bagaimanapun, Chef Riz tidak kembali sejak penamatan musim pertama dan tempatnya digantikan oleh Chef Adu Amran Hassan sejak edisi Selebriti. 

Juara bagi musim ini ialah Izyan Hani Mohd Izham menewaskan Muhd Fazrul Nizam Anas Anizan     dan Ngui Yeong Hong ketika episod akhir "Citarasa Juara".

Format
Format Episod

MasterChef Malaysia mempunyai format yang berbeza dalam setiap episod. Format episod tipikal adalah seperti berikut:

 Hari Sabtu adalah cabaran "Peti Saji Misteri". Setiap peserta selebriti diberi kotak yang mengandungi bahan-bahan masakan yang sama dan perlu menyediakan suatu hidangan dengan menggunakan bahan-bahan yang diberikan sebagai bahan utama. Hidangan ini akan dirasa oleh juri dan seorang pemenang akan dipilih. Pemenang Peti Saji Misteri akan diberi kelebihan dan lazimnya akan diberi peluang untuk memilih bahan utama untuk cabaran "Ujian Cipta Rasa". Peserta-peserta perlu mencipta satu hidangan dengan menggunakan Sajian Utama yang dipilih itu.

 Hari Ahad adalah hari "Ujian Penyingkiran" membawakan "Ujian Sajian Pantas" atau "Ujian Kemahiran" atau gabungan kedua-duanya. Bagi Sajian Pantas, beberapa orang peserta yang tidak dapat memuaskan juri ketika cabaran malam sebelumnya akan diberikan resipi/contoh hidangan untuk satu hidangan tertentu. Mereka perlu menghasilkan hidangan yang sama atau memperbaiki atau meniru tema yang sama dalam masa yang diperuntukkan. Peserta yang membuat hidangan yang kurang memuaskan akan disingkir dari pertandingan. Bagi Ujian Kemahiran pula, peserta yang menjalani ujian penyingkiran akan diuji dari segi pengetahuan atau pengalaman dalam meneka bahan-bahan masakan atau menu-menu yang diberi. Peserta yang membuat hidangan yang kurang memuaskan atau mendapat markah penilaian yang terendah akan disingkir dari pertandingan.

 Hari Isnin membawakan cabaran khas iaitu "Cabaran Chef Undangan", iaitu peserta yang berjaya dalam "Ujian Cipta Rasa" akan bertanding dengan chef profesional/selebriti. Peserta dan chef undangan akan bertanding memasak satu resepi pengenalan daripada chef undangan itu sendiri dalam jangka masa yang ditetapkan. Peserta dakan diberikan kelebihan masa berbanding chef jemputan. Sekiranya peserta tersebut mampu mengalahkan chef undangan itu, beliau akan memenangi Pin Kebal yang mampu mengelakkannya daripada masuk dalam mana-mana Ujian Penyingkiran. 

 Hari Selasa adalah untuk "Cabaran Sajian Luar", iaitu para peserta akan dibahagikan kepada pasukan yang terdiri daripada bilangan yang sama dan diberi tugasan dan jangka masa yang ditetapkan untuk melengkapkan cabaran ini yang bergantung kepada keadaan, situasi atau tempat cabaran. Pasukan yang kalah akan menghadapi penyingkiran malam seterusnya.

 Hari Rabu memberikan sekali lagi "Ujian Penyingkiran" membawakan "Ujian Sajian Pantas" atau "Ujian Kemahiran". Kali ini, ahli pasukan yang kalah akan berentap sesama sendiri untuk mengelakkan penyingkiran. Peserta yang membuat hidangan yang kurang memuaskan atau mendapat markah penilaian yang terendah akan disingkir dari pertandingan.

 Hari Khamis adalah hari "Kuliah Master" iaitu kelas masakan yang dikendalikan oleh chef juri kepada peserta sama ada mengimbas kembali tema atau membuat kembali resepi yang telah dibuat sepanjang minggu.

 "Citarasa Juara" adalah episod kemuncak yang memaparkan cabaran akhir untuk menobatkan juara MasterChef.

Rujukan

Pautan luar
 Laman Utama MasterChef Malaysia 
 Laman Utama di Facebook
 Laman Utama di Twitter

Kategori:Pertandingan Realiti Malaysia
Kategori:MasterChef